***Župa Presvetog Srca Isusova***

**Palmotićeva 31, Zagreb**

**ŽUPNI LISTIĆ broj 313**

4. travnja 2021.

**U S K R S**

**Evanđelje:** Mk 16, 1-7

*Isus Nazarećanin raspeti uskrsnu!*

Kad prođe subota, Marija Magdalena i Marija Jakovljeva i Saloma kupiše miomirisa da odu pomazati Isusa. I prvoga dana u tjednu, veoma rano, o izlasku sunčevu, dođu na grob.

I razgovarahu među sobom: »Tko će nam otkotrljati kamen s vrata grobnih?« Pogledaju, a ono kamen otkotrljan. Bijaše doista veoma velik. I ušavši u grob, ugledaju mladića zaogrnuta bijelom haljinom gdje sjedi zdesna. I preplaše se. A on će im: »Ne plašite se! Isusa tražite, Nazarećanina, raspetoga? Uskrsnu! Nije ovdje! Evo mjesta kamo ga položiše. Nego idite, recite njegovim učenicima i Petru: Ide pred vama u Galileju! Ondje ćete ga vidjeti, kako vam reče!«

Riječ Gospodnja.

**Komentar**

Uzimamo evanđelje vazmenog bdjenja. Marko svjedoči činjenicu Isusovog uskrsnuća protiv prigovora protivnika: žensko blebetanje (Lk 24,11 – žene nisu pouzdani svjedoci prema mišljenju onoga vremena), ili prijevara učenika (Mt 28,13 – “kako stražar koji sniva, može vidjet što se zbiva”, odgovara jedan naš pjesnik). Glasnik Božji potvrđuje istinitost navještaja “Krist je uskrsnuo” (1. Kor. 15,4). Tijelo proslavljenog Isusa prešlo je u drugu dimenziju, grob je prazan. Isus ne pripada svijetu mrtvih (podzemlju, šeolu), on je na djelu u svijetu živih, Petar i učenici će ga živog sresti u Galileji. Zagonetna bilješka nastavka današnjeg odlomka da žene nisu nikome ništa govorile, možda želi jače naglasiti neočekivanu i neshvatljivu činjenicu Isusova uskrsnuća pred kojom čovjek ostane nijem, no, kad ju prihvati radosti nema kraja. Srce samo pjeva “aleluja”!

|  |
| --- |
| **OBAVIJESTI** |

Svim župljanima, vjernicima koji se unatoč poteškoćama okupljaju kod nas na liturgiji i tako svjedoče svoju nadu u obnovu Bazilike i vjernost štovanju Srca Isusova, zahvaljujemo i želimo sretan i radostan Uskrs. Unatoč svim kušnjama neka u nama odjekuje radosni “aleluja” uskrsne nade, pobjede i proslave!

Danas na Uskrs i sutra (uskrsni ponedjeljak) su svete mise kao nedjeljom. Danas i sutra nema ispovijedanja.

Sutra (uskrsni ponedjeljak) u 20 sati molimo krunicu za obitelji kod Kamenitih vrata.

**MANJE JE VIŠE (LAIČKA KOLUMNICA [268])**

**Vazam: silina budnosti**

*Vazam*! Divne li riječi! Kako li je čudesno iz hebrejskog, preko grčkog i staroslavenskog jezika doplovila u hrvatski *rječotok*, ukotvivši se i semantički se obogativši u njegovu kajkavskom rukavcu! O svemu što je u njoj simbolički zbijeno i duhovno zgusnuto napisane su nebrojene knjige, nadahnuta su velebna djela glazbene i likovne umjetnosti. U samo pet fonema stalo je ne samo *vazmeno trodnevlje* s *uskrsnim* blagdanima, nego su tu i sakralnom radošću uskrsnuća prožeti tjedni *vazmenog vremena* što sežu sve do svetkovine *Duhova*.

Iako ni ove godine uslijed nepobijeđenosti prepredene pandemije ne možemo ove dane proživljavati u njihovoj jezgrovitoj punini, pokušavam u laičkom promišljanju izraziti ponešto od *siline budnosti* kojom se u to doba već desetljećima osjećam preobrazbeno ispunjenim. Ta duhovna bodrost potiče me na *molitvu*. Ona želi biti nijema, kako bi se ostvarilo stanje duha u kojemu, kako u jednom od svojih ranih djela ističe znameniti isusovački (koncilski!) teolog **Karl Rahner** (1904-1984), *Bog moli u nama*.

Sretan i blagoslovljen Uskrs svima vama koji čitate ove retke od srca želim molitvom koju mi je nedavno spontano poslao **Lovro Pavlić**, kolega i drag *prijatelj* još iz davnih studentskih dana, rani *svjedok* moga katekumenata, obiteljski čovjek koji već godinama kao trajni đakon sa samozatajnom predanošću pastoralno djeluje u južnonjemačkoj biskupiji Rottenburg-Stuttgart:

*Gospodine, Bože naš, ti nam daješ odvažnost i jačaš nas svojim blagoslovom. Pokaži nam pravi put kroz ovaj prolazni svijet i usmjeri nam pogled na neprolazno, kako bismo u svemu tražili tvoje kraljevstvo. Neka ufanje ispuni naše mišljenje, naše govorenje i djelovanje. A to ufanje neka bude podstrek za ljude oko nas. Blagoslovi nas da budemo svjedoci toga ufanja. Tvoj blagoslov neka nas prati, neka nas jača u vjeri i neka nam daruje pouzdanost Tvoje prisutnosti. Neka po njemu u nama raste ljubav, kako bismo kao Tvoji svjedoci svijetom pronosili Radosnu vijest.*

Sead Ivan Muhamedagić

Želite li da i drugi župljani, znanci ili prijatelji župni listić primaju e-poštom? Predložite im da pošalju e-poštu s naslovom „Želim ŽL e-poštom“ na [info@ok-merz.hr](mailto:info@ok-merz.hr) Ako ne želite primati župni listić učinite to na istu e-adresu.

Izdaje župa Presvetog Srca Isusova, Palmotićeva 31, Zagreb,

tel. 480 30 50, zupalma@email.t-com.hr, godina: VIII,

<http://www.zupa-presvetog-srca-isusova.hr/>